A4-0060/98

Ψήφισμα σχετικά με την ανακοίνωση της Επιτροπής «Το μέλλον των σχέσεων μεταξύ Ευρωπαϊκής Ένωσης και Ρωσσίας» και το σχέδιο δράσης «Ευρωπαϊκή Ένωση και Ρωσία: μελλοντικές σχέσεις» (COM(95)0223 - C4-0217/95 - 6440/96 - C4-0415/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(95)0223 - C4-0217/95),

- έχοντας υπόψη το σχέδιο δράσης της Ευρωπαϊκής Ένωσης για τη Ρωσία (6440/96 - C4-0415/96),

- έχοντας υπόψη τη συμφωνία εταιρικής σχέσης και συνεργασίας που συνήφθη μεταξύ των Ευρωπαϊκών Κοινοτήτων και των κρατών μελών τους αφενός, και της Ρωσικής Ομοσπονδίας αφετέρου ((EE L 327 της 28.11.1997, σελ. 3)), που τέθηκε σε ισχύ την 1η Δεκεμβρίου 1997,

- έχοντας υπόψη την ιδρυτική πράξη αμοιβαίων σχέσεων και συνεργασίας μεταξύ της Ρωσικής Ομοσπονδίας και του ΝΑΤΟ,

- έχοντας υπόψη την έκθεση της Επιτροπής Εξωτερικών Υποθέσεων Ασφαλείας και Αμυντικής Πολιτικής και τις γνωμοδοτήσεις της Επιτροπής Έρευνας, Τεχνολογικής Ανάπτυξης και Ενέργειας, της Επιτροπής Εξωτερικών Οικονομικών Σχέσεων, της Επιτροπής Περιφερειακής Πολιτικής, της Επιτροπής Πολιτισμού, Νεότητας, Παιδείας και Μέσων Ενημέρωσης καθώς και της Επιτροπής Πολιτικών Ελευθεριών και Εσωτερικών Υποθέσεων (A4-0060/98),

Α. υπενθυμίζοντας ότι η Ρωσία αποτελεί αναπόσπαστο τμήμα της ιστορίας και του πολιτισμού της Ευρώπης,

Β. έχοντας υπόψη τον ουσιώδη και συχνά απειλητικό ρόλο που διεδραμάτισε η Ρωσία ως κύριο στοιχείο της πρώην Σοβιετικής Ένωσης, ως μόνιμο μέλος του Συμβουλίου Ασφαλείας και ως πυρηνική δύναμη[semigr ] θεωρώντας επίσης ότι η Ρωσία πρέπει πάντοτε να θεωρείται ως μία αποφασιστικής σημασίας γεωστρατηγική δύναμη,

Γ. λαμβάνοντας υπόψη τη δεδηλωμένη βούληση της Ρωσίας να υιοθετήσει τις αξίες της πλουραλιστικής δημοκρατίας, του κράτους δικαίου, των δικαιωμάτων του ανθρώπου και των δικαιωμάτων των μειονοτήτων,

Δ. τονίζοντας ότι η Ευρωπαϊκή Ένωση και η Ρωσία μοιράζονται πολλά κοινά συμφέροντα και κοινές ευθύνες σε θέματα εξωτερικής πολιτικής και πολιτικής ασφαλείας καθώς και στον περιβαλλοντικό, οικονομικό και πολιτιστικό τομέα,

Ε. πεπεισμένο ότι η σταθερότητα της ευρωπαϊκής ηπείρου εξαρτάται από την επιτυχία της διαδικασίας εκδημοκρατισμού και οικονομικής μεταρρύθμισης στη Ρωσική Ομοσπονδία, καθώς και από την εγκαθίδρυση κράτους δικαίου και κοινωνικής συνοχής στη χώρα αυτή,

ΣΤ. υπογραμμίζοντας από τώρα τη σημασία όλων των υφισταμένων διπλωματικών μέσων είτε στο πλαίσιο των διμερών σχέσεων με την Ευρωπαϊκή Ένωση, είτε σε ένα πολυμερές πλαίσιο όπως το Συμβούλιο της Ευρώπης, ο ΟΑΣΕ ή ακόμη και το ΝΑΤΟ, προκειμένου να καταστεί η Ρωσία ισότιμος εταίρος στην ευρω-ατλαντική ζώνη,

Ζ. εκφράζοντας την ικανοποίησή του για την αποδοχή της Ρωσίας στην ομάδα των πλέον βιομηχανικών χωρών καθώς και στο Club των Παρισίων,

Η. τονίζοντας ότι η ανάπτυξη ισορροπημένων σχέσεων μεταξύ Ρωσίας και Ευρωπαϊκής Ένωσης καθίσταται σήμερα περισσότερο αναγκαία δεδομένου ότι η τελευταία πρόκειται να επεκταθεί προς ανατολάς και υπό την προοπτική αυτή, θα έπρεπε να μη δημιουργηθεί μία νέα διαχωριστική γραμμή στην Ευρώπη,

Θ. έχοντας υπόψη ότι η ανάπτυξη στενών σχέσεων συνεργασίας μεταξύ Ευρωπαϊκής Ένωσης και Ρωσίας πρέπει να επιτρέψει στα κράτη του ευρωπαϊκού τμήματος της ΚΑΚ να βρουν επίσης τη θέση τους στη νέα ευρωπαϊκή δομή, καθώς και βελτιωμένες λύσεις για τα διασυνοριακά προβλήματα, κυρίως στις περιοχές της Βαλτικής και του Ευξείνου Πόντου,

Ι. λαμβάνοντας υπόψη ότι η ΕΕ αποτελεί σήμερα τον πρώτο εμπορικό εταίρο της Ρωσίας και υπογραμμίζοντας ότι η χώρα αυτή έλαβε τη μεγαλύτερη βοήθεια από το πρόγραμμα TACIS,

ΙΑ. υπενθυμίζοντας ότι η υπογραφείσα Συνθήκη για τον Ευρωπαϊκό Χάρτη Ενέργειας δημιουργεί ένα ασφαλέστατο και απολύτως ισόρροπο πανευρωπαϊκό πλαίσιο συνεργασίας στον ενεργειακό τομέα, ενώ παράλληλα αναγνωρίζει την αρχή της εθνικής κυριαρχίας επί των ενεργειακών πόρων,

ΙΒ. χαιρετίζοντας τη βούληση της Ρωσίας να έχει καλές σχέσεις με όλα τα μέρη του κόσμου και συγκεκριμένα να ρυθμίσει τις εδαφικές της διαφορές με την Κίνα και την Ιαπωνία, γεγονός που δεν μπορεί παρά να αποβεί υπέρ της παγκόσμιας ειρήνης,

ΙΓ. λαμβάνοντας υπόψη ότι η Ρωσία μπορεί να διαδραματίσει θετικό ρόλο έναντι των κρατών που προέκυψαν από την πρώην Σοβιετική Ένωση και πρέπει να καταβάλει κάθε δυνατή προσπάθεια για να δημιουργήσει ένα κλίμα αμοιβαίας εμπιστοσύνης και σχέσεων καλής γειτονίας χωρίς ανάμειξη στις εσωτερικές υποθέσεις τους,

ΙΔ. ενθαρρύνοντας τη διαδικασία πολιτικών και οικονομικών μεταρρυθμίσεων που άρχισε στη Ρωσία,

ΙΕ. διαπιστώνοντας ωστόσο τις δυσκολίες που συναντώνται κατά τη μεταβατική αυτή περίοδο, συμπεριλαμβανομένων των κοινωνικών ανισοτήτων, του μεγέθους του οργανωμένου εγκλήματος και της ανάγκης επιβολής του κράτους δικαίου,

ΙΣΤ. λαμβάνοντας υπόψη ότι η Προεδρική Επιτροπή Ανθρωπίνων Δικαιωμάτων, υπό την προεδρία του κ. Vladimir Kartasjkin, κατέληξε πρόσφατα στο συμπέρασμα ότι τα πρότυπα περί ανθρωπίνων δικαιωμάτων, μολονότι έχουν ήδη νομοθετηθεί, δεν εφαρμόζονται στην πράξη, καθώς και ότι η Ρωσία δεν διαθέτει μηχανισμούς για τη διασφάλιση του σεβασμού των ανθρωπίνων δικαιωμάτων,

ΙΖ. έχοντας υπόψη τον επωφελή ρόλο που μπορεί να διαδραματίσει η Ευρωπαϊκή Ένωση έναντι της Ρωσίας ανοίγοντας τις αγορές της και παρέχοντας την υποστήριξή της στις μεταρρυθμίσεις, αναγνωρίζοντας όμως ότι ο ρόλος αυτός δεν μπορεί παρά να είναι περιορισμένος σε σχέση με τις τεράστιες ανάγκες της Ρωσίας και την απεραντοσύνη του εδάφους της,

ΙΗ. λαμβάνοντας υπόψη ότι το άνοιγμα των αγορών της Ρωσίας μπορεί να φέρει αμοιβαία ωφέλη στην Ευρωπαϊκή Ένωση και τη Ρωσική Ομοσπονδία, συμπεριλαμβανομένης της ανταλλαγής ανθρωπίνου και πνευματικού δυναμικού,

ΙΘ. λαμβάνοντας υπόψη ότι τα εδάφη όπου ζουν ιθαγενείς λαοί καλύπτουν σημαντικό τμήμα της Ρωσικής Ομοσπονδίας και τονίζοντας το σημαντικό ρόλο των ιθαγενών λαών και των κοινοτήτων τους για την αειφόρο ανάπτυξη, όπως αναγνωρίζεται στην ΑΤΖΕΝΤΑ 21 και στη Σύμβαση για τη Βιοποικιλότητα,

Κ. εκφράζοντας την ικανοποίησή του για την έναρξη ισχύος από 1ης Δεκεμβρίου 1997 της συμφωνίας εταιρικής σχέσης και συνεργασίας που αποτελεί πλέον την αναγκαία για την ανάπτυξη των σχέσεων συνεργασίας μεταξύ Ευρωπαϊκής Ένωσης και Ρωσίας νομική βάση,

1. φρονεί ότι η στρατηγική της Ευρωπαϊκής Ένωσης έναντι της Ρωσίας πρέπει να αποτελεί ένα από τα ισχυρά σημεία της μελλοντικής της δράσης και να διαρθρωθεί γύρω από τους ακόλουθους άξονες:

α) εδραίωση της διαδικασίας εκδημοκρατισμού στο πλαίσιο της ρωσικής κοινωνίας ευνοώντας τον ενεργό ρόλο της κοινωνίας των πολιτών και την ανάδυση μιας μεσαίας τάξης επί της οποίας θα μπορέσει να βασισθεί η δημοκρατία, το κράτος δικαίου και ο σεβασμός των δικαιωμάτων του ανθρώπου,

β) ανάπτυξη της εταιρικής σχέσης σε όλους τους τομείς και συγκεκριμένα στον τομέα της έρευνας και της ανάπτυξης, των τεχνολογιών αιχμής και του περιβάλλοντος, συμπεριλαμβανομένης της πυρηνικής ασφάλειας,

γ) άνοιγμα των αγορών της στα ρωσικά προϊόντα,

δ) εξεύρεση της ευρωπαϊκής δομής εις τρόπον ώστε η Ρωσία, ως ευρασιατική χώρα, να επανεύρει πλήρως τη θέση της στην Ευρώπη, σύμφωνα με την ιστορική της παράδοση,

ε) παροχή στη Ρωσία της δυνατότητας να συμμετάσχει πλήρως στη διαμόρφωση του μέλους της Ευρώπης,

Εδραίωση της ρωσικής κοινωνίας

2. επισημαίνει ότι η στάση της Ρωσίας, σταθερά από το 1991 και, συγκεκριμένα, όταν κατέστη μέλος του Συμβουλίου της Ευρώπης, σήμαινε ότι η χώρα δεσμευόταν αποφασιστικά στην οδό της πλουραλιστικής δημοκρατίας και του κράτους δικαίου παρά τις παρατυπίες που σημειώθηκαν κατά το χρονικό αυτό διάστημα, όπως η επίθεση εναντίον του Κοινοβουλίου το 1993, ο πόλεμος στην Τσετσενία και η μη τήρηση ορισμένων διατάξεων της ευρωπαϊκής Σύμβασης για τα ανθρώπινα δικαιώματα, γεγονός που οφείλεται σε μεγάλο βαθμό σε απουσία μακρόχρονων δημοκρατικών παραδόσεων[semigr ]

3. επικροτεί την κύρωση, εκ μέρους της Δούμα και του Συμβουλίου της Ομοσπονδίας, της Ευρωπαϊκής Σύμβασης για τα Δικαιώματα του Ανθρώπου, καλεί τη Ρωσική Ομοσπονδία να τηρεί όλες τις διατάξεις της εν λόγω Σύμβασης, να κυρώσει το Συμπληρωματικό Πρωτόκολλο αριθ. 6 της τελευταίας, το οποίο προβλέπει την υποχρεωτική κατάργηση της θανατικής ποινής, καθώς και να θέσει σε εφαρμογή την αναστολή που ισχύει από τον Αύγουστο του 1996[semigr ]

4. υπογραμμίζει τις προόδους που έχουν σημειωθεί στη Ρωσία, π.χ. κατά τις εκλογές για τη Δούμα το 1995 και για τον Πρόεδρο της Ομοσπονδίας το 1996, εκλογές που διενεργήθηκαν υπό ομαλές δημοκρατικές συνθήκες[semigr ] υπογραμμίζει επίσης το σημαντικό νομοθετικό έργο που έχει αναληφθεί από τις ρωσικές αρχές, είτε πρόκειται για την εκτελεστική είτε για τη νομοθετική εξουσία[semigr ]

5. καλεί την Ευρωπαϊκή Ένωση, τα κράτη μέλη της καθώς και τις άλλες δυτικές χώρες να υποστηρίξουν πλήρως τη Ρωσία εις τρόπον ώστε τα αρνητικά φαινόμενα (διαφθορά, πρακτικές μαφίας, πολιτική σύγχυση, πτώση της παραγωγής, του βιοτικού επιπέδου και του προσδόκιμου επιβίωσης) που συνόδευσαν τη μετάβαση να μην αποτελέσουν αντικείμενο εκμετάλλευσης από ορισμένες πολιτικές δυνάμεις για να αμφισβητηθούν οι δημοκρατικές πρόοδοι που χαρακτήρισαν τον πολιτικό βίο της χώρας από το 1991[semigr ]

6. καλεί ως εκ τούτου την Επιτροπή, μέσω του προγράμματος TACIS για τη δημοκρατία, καθώς και το Συμβούλιο της Ευρώπης να καταβάλουν κάθε δυνατή προσπάθεια για την εδραίωση της ακόμη εύθραστης δημοκρατίας στη Ρωσία και να συνεχίσουν τη συνεργασία τους ως προς την εφαρμογή του προγράμματος TACIS για τη δημοκρατία προκειμένου να προωθηθεί η εγκαθίδρυση και κατοχύρωση των αρχών του κράτους δικαίου και η βελτίωση της κατάστασης στις φυλακές και τον στρατό[semigr ]

7. θεωρεί ότι ένα από τα μέσα για την επίτευξη τούτου είναι να ευνοηθούν οι ανταλλαγές, μεταξύ της Ρωσίας και της ΕΕ, πολιτικών, διοικητικών, οικονομικών και κοινωνικών υπευθύνων και να βοηθηθεί η ανάπτυξη της κοινωνίας των πολιτών στη Ρωσία[semigr ]

8. ζητεί ιδιαίτερα από την Επιτροπή να προβλέψει, στο πλαίσιο του προγράμματος TACIS για τη δημοκρατία, μία αυξημένη οικονομική ενίσχυση στις ΜΚΟ που έχουν ως στόχο την ανάπτυξη της κοινωνίας των πολιτών στη Ρωσία και η δράση των οποίων μπορεί να έχει πολλαπλασιαστικό αποτέλεσμα προκειμένου οι οργανώσεις αυτές να μπορέσουν να επιτύχουν και να αυξήσουν τους στόχους τους οι οποίοι είναι εξαιρετικά χρήσιμοι στο στάδιο αυτό της πολιτικής μετάβασης[semigr ]

9. δεσμεύει επίσης την Ευρωπαϊκή Ένωση να αναπτύξει με τις ρωσικές αρχές μία συνεργασία σε θέματα σχετικά με τον τρίτο πυλώνα (λαθρεμπόρια κάθε είδους, κυρίως τη σωματεμπορία, ξέπλυμα χρήματος κλπ.) εις τρόπον ώστε να καταπολεμηθεί η εγκληματικότητα που αναπτύσσεται στη Ρωσία και που απλώνει τα πλοκάμια της στα κράτη της Ευρωπαϊκής Ένωσης καθώς και στις γειτονικές χώρες[semigr ]

10. ζητεί, μπροστά στην πτώση του προσδόκιμου επιβίωσης και τους κινδύνους κοινωνικών αναταραχών που μπορούν να αποσταθεροποιήσουν τη χώρα, να αποδοθεί ιδιαίτερη προσοχή στην καταπολέμηση της φτώχειας στη Ρωσία, σε μία καλύτερη προστασία της υγείας και του περιβάλλοντος, στην καταπολέμηση του αλκοολισμού και σε μία κοινωνική στεγαστική πολιτική εις τρόπον ώστε να εξασφαλισθούν για τον πληθυσμό καλύτερες συνθήκες διαβίωσης[semigr ]

11. καλεί την Κυβέρνηση και το Ομοσπονδιακό Κοινοβούλιο της Ρωσικής Ομοσπονδίας να εφαρμόσουν το ψήφισμα της Διεθνούς Διάσκεψης για τα Ανθρώπινα Δικαιώματα και τα Δικαιώματα των Αυτοχθόνων Λαών στη Ρωσία, η οποία πραγματοποιήθηκε πρόσφατα από την Προεδρική Επιτροπή Ανθρωπίνων Δικαιωμάτων, και να λάβουν όλα τα απαραίτητα μέτρα ώστε να εναρμονίσουν τους νόμους της Ρωσικής Ομοσπονδίας με τα διεθνώς αποδεκτά πρότυπα σε σχέση με τα ανθρώπινα δικαιώματα και τα δικαιώματα των αυτοχθόνων λαών[semigr ]

12. θεωρεί συγκεκριμένα ότι κατά τα επόμενα έτη, το πρόγραμμα TACIS θα έπρεπε, παράλληλα με τις παρεμβάσεις του στον οικονομικό τομέα, να δώσει σημαντική θέση:

- στην υλοποίηση προγραμμάτων που θα μπορούσαν να βελτιώσουν αισθητά τον καθημερινό βίο του πληθυσμού στους τομείς που περισσότερο επλήγησαν από τις τρέχουσες μεταρρυθμίσεις όπως η υγεία, η παιδεία, η ασφάλιση και η στέγαση,

- στη θέσπιση και αποτελεσματική εφαρμογή ενός νομικού πλαισίου που αρμόζει στο κράτος δικαίου με την απόδοση μεγαλύτερης νομικής και δικαστικής ασφάλειας στον πληθυσμό και τον χώρο των επιχειρήσεων,

- στη δημιουργία ενός δικαίου και αποτελεσματικού φορολογικού συστήματος που θα επιτρέψει την ανάπτυξη μιας πραγματικής νοοτροποίας πολίτη στη χώρα[semigr ]

- στη συνδρομή για την ενίσχυση της ποικιλίας και της ελευθερίας των μέσων ενημέρωσης, ιδίως δε της τηλεόρασης[semigr ]

13. υπογραμμίζει την ανάγκη να παρακολουθηθεί με προσοχή η εφαρμογή του νόμου σχετικά με την ελευθερία συνείδησης και τις θρησκευτικές ενώσεις που ενέκρινε η Δούμα, προκειμένου να αποφευχθούν στην πράξη απόπειρες κατά της θρησκευτικής ελευθερίας[semigr ]

14. υπογραμμίζει ότι η καταπολέμηση των περιφερειακών ανισοτήτων, που αποτελεί καταρχάς καθήκον των ρωσικών αρχών, μπορεί να υποστηριχθεί από την Ευρωπαϊκή Ένωση μέσω του προγράμματος TACIS, της συμφωνίας εταιρικής σχέσης και συνεργασίας καθώς και της BERD (Ευρωπαϊκή Τράπεζα για την Ανάπτυξη και την Ανασυγκρότηση), δεδομένου ότι η συγκέντρωση πλούτου γύρω από τη Μόσχα και ορισμένες μεγάλες πόλεις δεν μπορεί να ευνοήσει την εδραίωση της δημοκρατίας στη Ρωσία[semigr ]

15. θεωρεί σκόπιμη, στο πλαίσιο αυτό, μια αποκεντρωμένη εκτέλεση των προγραμμάτων της ΕΕ και των οικονομικών ενισχύσεων υπέρ των περιοχών, καθώς και την καθιέρωση επαφών μεταξύ της Ευρωπαϊκής Ένωσης και των μελών της Ρωσικής Ομοσπονδίας[semigr ]

16. υποστηρίζει, ειδικότερα, μια στενή συνεργασία της ΕΕ με τη Ρωσική Ομοσπονδία για την εφαρμογή μη στρατιωτικών μέτρων πρόληψης και διευθέτησης των συγκρούσεων στη Ρωσική Ομοσπονδία[semigr ]

Η ανάπτυξη της εταιρικής σχέσης

17. καλεί το Συμβούλιο και την Επιτροπή να αναπτύξουν όλες τις δυνατότητες που προσφέρει η συμφωνία εταιρικής σχέσης και συνεργασίας με τη Ρωσία, περιλαμβανομένης της δημιουργίας μιας ζώνης ελευθέρων συναλλαγών όταν το επιτρέψουν οι συνθήκες, εις τρόπον ώστε η Ευρωπαϊκή Ένωση και η Ρωσία να δημιουργήσουν από κοινού ένα χώρο ειρήνης και ευημερίας[semigr ]

18. καλεί το Συμβούλιο και την Επιτροπή να χρησιμοποιήσουν την εταιρική σχέση ώστε να ενταχθούν τα οικονομικά και περιβαλλοντικά συμφέροντα στην προώθηση βιωσίμων πολιτικών για το περιβάλλον και στις πρακτικές για δανειακά και επενδυτικά σχέδια εις τρόπον ώστε να διαδοθούν οι οικολογικές ανησυχίες σε όλες τις κατηγορίες της κοινωνίας[semigr ]

19. επισημαίνει ότι η Ρωσία διαθέτει όλες τις αναγκαίες δυνατότητες για να εδραιώσει τη δημοκρατία, το κράτος δικαίου και την οικονομία της αγοράς και συγκεκριμένα ένα σημαντικό βιομηχανικό και διανοητικό δυναμικό που μπορεί να καρποφορήσει στο πλαίσιο της συμφωνίας εταιρικής σχέσης και συνεργασίας[semigr ]

20. εκτιμά ότι τούτο θα συνέβαλε στην προώθηση της εξύψωσης του βιοτικού επιπέδου του πληθυσμού και την επιβράδυνση, αν όχι την παρεμπόδιση, της εξόδου ρωσικών εγκεφάλων που όχι μόνο έχει το μειονέκτημα ότι στερεί τη ρωσική κοινωνία, αλλά, επιπλέον, ευνοεί την παγκόσμια εξάπλωση τεχνικών που εμπεριέχουν κινδύνους, όπως η κατασκευή όπλων μαζικής καταστροφής[semigr ]

21. συνιστά τον προσδιορισμό κοινών ευρωρωσικών προγραμμάτων στο βιομηχανικό τομέα, αρχίζοντας από τον τομέα των τεχνολογιών αιχμής (βιολογία, πληροφορική, διάστημα, αεροναυτική, ενέργεια, τηλεπικοινωνίες), εις τρόπον ώστε να καταστεί η Ρωσία ισότιμος εταίρος σ' αυτούς τους τομείς του μέλλοντος[semigr ]

22. χαιρετίζει από την άποψη αυτή τη δημιουργία του Διεθνούς Κέντρου Επιστήμης και Τεχνολογίας στη Μόσχα, ωστόσο εκτιμά ότι τούτο δεν μπορεί παρά να συνεισφέρει ελάχιστα στην επίλυση των προβλημάτων που καλείται να αντιμετωπίσει[semigr ]

23. ζητεί από την Επιτροπή να συντονίσει τις ενέργειές της με τη ρωσική κυβέρνηση προκειμένου να εμποδιστεί το παράνομο εμπόριο σχασίμων υλικών, να βελτιωθεί το επίπεδο ασφαλείας των ρωσικών πυρηνικών εγκαταστάσεων, καθώς και εκεί όπου τούτο δεν είναι δυνατόν, να σταματήσει η λειτουργία ιδιαιτέρως επικινδύνων αντιδραστήρων[semigr ]

24. καλεί την Ευρωπαϊκή Ένωση και τα κράτη μέλη της να δώσουν ιδιαίτερη προσοχή στην προστασία και αποκατάσταση του περιβάλλοντος στη Ρωσία, το οποίο υπέστη σημαντικότατη υποβάθμιση κατά την κομμουνιστική περίοδο[semigr ] θεωρεί ότι η Ευρωπαϊκή Ένωση πρέπει να βοηθήσει τη Ρωσία με την τεχνογνωσία της στο συγκεκριμένο τομέα, και ότι θα πρέπει να αναπτυχθούν και να ενισχυθούν κοινά περιβαλλοντικά προγράμματα, όπως το «Cross Border», στο πλαίσιο της συμφωνίας εταιρικής σχέσης και συνεργασίας και βάσει των δεσμεύσεων που αναλήφθηκαν στο Κυότο[semigr ]

25. ζητεί από την Επιτροπή, στο πλαίσιο του προγράμματος TACIS, να ενισχύσει τις προσπάθειες για τη διαφοροποίηση των ενεργειακών πηγών στη Ρωσική Ομοσπονδία, με βασικούς άξονες την προώθηση ανανεώσιμων πηγών ενέργειας, την καταπολέμηση της ενεργειακής σπατάλης, και την ενίσχυση της ασφάλειας των πυρηνικών εγκαταστάσεων[semigr ]

26. εκφράζει την επιθυμία να επικυρωθεί το ταχύτερο δυνατόν από το Ρωσικό Κοινοβούλιο η Συνθήκη για τον Ευρωπαϊκό Χάρτη Ενέργειας[semigr ]

27. εκφράζει την ικανοποίησή του για την πρόσφατη σύναψη συμφωνίας στον τομέα εμπορίου χάλυβος, και συνιστά την αποδοτική αξιοποίηση της δυνατότητας που προσφέρει η συμφωνία εταιρικής σχέσης και συνεργασίας για σύναψη ειδικών συμφωνιών αυτού του τύπου[semigr ]

28. επιθυμεί ιδιαίτερα να πραγματοποιηθεί προς όφελος τόσο των καταναλωτών, όσο και των ενδιαφερομένων βιομηχανιών, ένα ακόμα μεγαλύτερο άνοιγμα της σχετικής αγοράς, υπό τον όρο ότι οι δύο εταίροι θα υπόκεινται σε ισοδύναμες διατάξεις και προδιαγραφές όσον αφορά τους κανόνες ανταγωνισμού, τις κρατικές ενισχύσεις και την προστασία του περιβάλλοντος[semigr ]

29. επισημαίνει ότι μια τέτοια εξέλιξη θα επέτρεπε στις ευρωπαϊκές και ρωσικές επιχειρήσεις να αντιμετωπίσουν με μεγαλύτερες πιθανότητες επιτυχίας τον τεράστιο ανταγωνισμό των αμερικανικών, ιαπωνικών ή άλλων εταιρειών και θεωρεί ότι καλό θα ήταν να συνδεθούν με τις προσπάθειες αυτές και τα άλλα κράτη της ΚΑΚ[semigr ]

30. ζητεί να παράσχει η Ευρωπαϊκή Ένωση στη Ρωσία τεχνική βοήθεια για τη δημιουργία ενός αποτελεσματικού νομικού συστήματος που να ευνοεί τις ξένες επενδύσεις[semigr ]

31. υπογραμμίζει συγκεκριμένα τη σημασία της φορολογικής μεταρρύθμισης και της εφαρμογής της για τις επιχειρήσεις και θεωρεί ότι θα ήταν σκόπιμο να θεσπισθεί μία ειδική ομάδα φορολογικών εμπειρογνωμόνων που θα αναλάβουν να συνεργασθούν στενά με τη ρωσική κυβέρνηση[semigr ]

32. εκφράζει την επιθυμία να εντατικοποιηθεί η συνεργασία μεταξύ του προγράμματος TACIS και της BERD προκειμένου να αναπτυχθεί ένα σύστημα κεφαλαίου επιχειρηματικού κινδύνου υπέρ των μικρομεσαίων επιχειρήσεων (ΜΜΕ) που θα επιτρέπει τη συγχρηματοδότηση μικροπρογραμμάτων και θα συμβάλει στην ανάδυση ενός δυναμικού τομέα ΜΜΕ[semigr ]

33. επιμένει στην ανάγκη να ελεχθεί επίσης αυστηρότερα η χρήση των πόρων που καταβάλλονται ή δανείζονται στη Ρωσική Ομοσπονδία[semigr ]

34. ζητεί επίσης να βελτιωθούν οι υποδομές που θα μπορούσαν να ευνοήσουν τις οικονομικές συναλλαγές και συγκεκριμένα τα διευρωπαϊκά δίκτυα που συνδέουν τις χώρες της Ευρωπαϊκής Ένωσης, τις ΧΚΑΕ και τη Ρωσική Ομοσπονδία[semigr ]

35. επιθυμεί να στεφθούν σύντομα από επιτυχία οι προσπάθειες της Επιτροπής όσον αφορά την έναρξη εμπεριστατωμένων διαπραγματεύσεων επί του προβλήματος των φόρων που πρέπει να καταβάλλουν οι ευρωπαϊκές αεροπορικές εταιρίες που υπερίπτανται του εδάφους της Σιβηρίας και χαιρετίζει τις καλές προθέσεις της ρωσικής πλευράς στο σημείο αυτό[semigr ]

36. επιθυμεί να ικανοποιηθούν οι προϋποθέσεις που θα επιτρέψουν τη σύναψη μίας σφαιρικής συμφωνίας μεταξύ Ρωσίας και ΕΕ στον τομέα της αλιείας, υπό τον όρο ότι θα είναι ισοδύναμες οι νομοθετικές διατάξεις αμφοτέρων των πλευρών όσον αφορά την επιθεώρηση και τον υγειονομικό έλεγχο των αλιευτικών προϊόντων[semigr ]

37. ενθαρρύνει την Επιτροπή, προς αποφυγήν ανώφελων διαφωνιών, να εμπνευσθεί από όσα πραγματοποιήθηκαν με τις ΧΚΑΕ και να μελετήσει τα μέτρα και τους μηχανισμούς που θα επιτρέψουν τη διευκόλυνση, όχι μόνο στα θεωρητικά αλλά και στην πράξη, των εμπορικών ανταλλαγών μεταξύ Ρωσίας και Ευρωπαϊκής Ένωσης[semigr ]

38. υποστηρίζει την αίτηση της Ρωσίας να προσχωρήσει στον Παγκόσμιο Οργανισμό Εμπορίου (ΠΟΕ), και ελπίζει ότι η Ρωσική Ομοσπονδία θα πληροί σύντομα όλα τα κριτήρια για να καταστεί μέλος[semigr ]

39. απαιτεί την αυστηρή τήρηση της υποχρέωσης του κάθε εταίρου, βάσει της συμφωνίας εταιρικής σχέσης και συνεργασίας, να προβαίνει σε διαβουλεύσεις με τον άλλο εταίρο πριν λάβει το οποιοδήποτε μέτρο που θα έχει αρνητικές επιπτώσεις στις εμπορικές τους σχέσεις[semigr ]

40. υπογραμμίζει, ως γενικό κανόνα, κανόνες αντιντάμπινγκ της ΕΕ βρίσκονται σε πλήρη συμφωνία με τις αρχές του ΠΟΕ, και χαιρετίζει τις πρόσφατες προτάσεις της Επιτροπής που στοχεύουν στην προσαρμογή των διαδικασιών της πολιτικής αντιντάμπινγκ στις ιδιαίτερες συνθήκες της ρωσικής οικονομίας[semigr ]

41. καλεί την Επιτροπή και τα κράτη μέλη να κάνουν γνωστή την πλούσια πολιτισμική κληρονομιά των λαών της Ρωσίας μέσω προγραμμάτων πολιτισμικής συνεργασίας καθώς και μέσω κοινών πολιτισμικών εκδηλώσεων και ενεργειών αδελφοποίησης μεταξύ πόλεων και περιοχών[semigr ]

42. επιμένει στη σημασία των επισήμων και άτυπων επαφών σε όλους τους τομείς προκειμένου να βελτιωθεί η αμοιβαία κατανόηση και να ευνοηθεί ένα κλίμα εμπιστοσύνης μεταξύ των εταίρων της Ευρωπαϊκής Ένωσης και της Ρωσίας[semigr ]

43. καλεί το Συμβούλιο και την Επιτροπή να ενισχύσουν τον τακτικό πολιτικό διάλογο με τη Ρωσία σε θέματα ΚΕΠΠΑ, προκειμένου να προωθηθεί η συνεργασία και να αναληφθούν κοινές δράσεις στον τομέα της κοινής εξωτερικής πολιτικής και πολιτικής ασφάλειας[semigr ]

Η ενίσχυση της ασφάλειας στην Ευρώπη με βάση την αμοιβαία συνεργασία

44. διαπιστώνει, λόγω της γεωγραφικής εγγύτητας μεταξύ όλων των χωρών της ευρωπαϊκής ηπείρου, ότι η ασφάλεια των ευρωπαϊκών λαών σχηματίζει ένα αδιαίρετο σύνολο και ότι η ασφάλεια αυτή εξαρτάται σε πολύ μεγάλο βαθμό από τις σχέσεις μεταξύ Ευρωπαϊκής Ένωσης και Ρωσίας[semigr ]

45. συνιστά σε μια πρώτη φάση, με προοπτική τη στενότερη συνεργασία στον τομέα της ασφάλειας, να χρησιμοποιηθούν όλες οι δυνατότητες που προσφέρει η ιδρυτική πράξη αμοιβαίων σχέσεων συνεργασίας και ασφάλειας μεταξύ της Ρωσικής Ομοσπονδίας και του ΝΑΤΟ,προκειμένου να ευνοηθεί η οικοδόμηση μιας πιο σταθερής, ειρηνικής και αδιαίρετης Ευρώπης που σέβεται το απαραβίαστο των υφισταμένων συνόρων, τα δικαιώματα του ανθρώπου και τα δικαιώματα των μειονοτήτων[semigr ]

46. προτείνει στη συνέχεια όπως η ΕΕ/ΔΕΕ, το ΝΑΤΟ και η Ρωσική Ομοσπονδία συνεχίσουν να αναπτύσσουν στενούς δεσμούς μεταξύ των αντίστοιχων κοινοβουλευτικών αντιπροσωπειών και πολιτικών και στρατιωτικών ηγεσιών και να συνεχίσουν να συνεργάζονται για τη διατήρηση της ειρήνης και την ανάληψη πρωτοβουλιών στο πλαίσιο της εταιρικής σχέσης για την ειρήνη[semigr ]

47. τονίζει ότι μια τέτοια εξέλιξη επ' ουδενί θα έπρεπε να επηρεάζει τα δικαιώματα και τις υποχρεώσεις των κρατών μελών της Ευρωπαϊκής Ένωσης που είναι μέλη του ΝΑΤΟ[semigr ]

48. εκφράζει την επιθυμία όπως αναπτύξει η ίδια η Ευρωπαϊκή Ένωση, σχέσεις ασφαλείας με τη Ρωσία που θα συμπληρώσουν τις σχέσεις τις οποίες θα αναπτύξει τη στιγμή εκείνη με τις ΗΠΑ σε ένα διμερές πλαίσιο ή σε πλαίσιο ΝΑΤΟ[semigr ]

49. σημειώνει ότι η Ρωσία διατηρεί ένα σημαντικό, πυρηνικό και συμβατικό, στρατιωτικό δυναμικό[semigr ] ευελπιστεί ότι η Ρωσία θα εξακολουθήσει την πορεία της κύρωσης σειράς συμφωνιών για τον έλεγχο και τη μείωση των εξοπλισμών[semigr ] στο πλαίσιο αυτό, αναμένει από τη Ρωσία να κυρώσει τη συμφωνία START II για τη μείωση των πυρηνικών οπλοστασίων και να ξεκινήσει τη συμφωνία START III, και να αναθεωρήσει επίσης τη θέση της όσον αφορά τις νάρκες κατά προσώπων υπογράφοντας τη Σύμβαση της Οττάβα[semigr ]

50. εκφράζει την επιθυμία να υπάρξει στρατηγικός προβληματισμός εφ' όλης της ύλης μεταξύ Ευρωπαϊκής Ένωσης και Ρωσίας προκειμένου να διευκρινισθούν σταδιακά οι ευθύνες αμφοτέρων σε ένα σύστημα ασφαλείας της ευρωπαϊκής ηπείρου και υπογραμμίζει ότι χρειάζεται στενή συνεργασία με τον Οργανισμό για την Ασφάλεια και τη Συνεργασία στην Ευρώπη (ΟΑΣΕ) - ώστε να προωθηθεί από κοινού η μεταρρύθμιση του οργάνου αυτού και να αυξηθεί η ικανότητά του για δράση και η αποτελεσματικότητα των πρωτοβουλιών του - και τον ΟΗΕ στους τομείς της περιφερειακής ασφάλειας, της πρόληψης των συγκρούσεων και της διατήρησης της ειρήνης[semigr ]

Ο προσδιορισμός μιας νέας δομής του ευρωπαϊκού χώρου

51. υπογραμμίζει, πέραν των προβλημάτων ασφαλείας, την ανάγκη να διευκρινισθεί μία νέα δομή της πανευρωπαϊκής συνεργασίας μετά τα γεγονότα που ακολούθησαν το 1989 και σε σχέση με την προσεχή διεύρυνση της Ευρωπαϊκής Ένωσης στις ΧΚΑΕ[semigr ]

52. φρονεί ότι η διεύρυνση της Ευρωπαϊκής Ένωσης προς τις ΧΚΑΕ, που αποτελεί λίαν επιθυμητό στόχο, δεν πρέπει να οδηγήσει ούτε στο να απορριφθούν η Ρωσία και οι κοντινές της χώρες πίσω από ένα νέο σύνορο ούτε στο να δημιουργηθεί ένας νέος διαχωρισμός μεταξύ των ΧΚΑΕ που θα εισέλθουν στην Ένωση και εκείνων που δεν θα εισέλθουν[semigr ]

53. υπογραμμίζει, στο πλαίσιο αυτό, το σημαντικό ρόλο της Κοινοβουλευτικής Επιτροπής για τη συνεργασία ΕΕ/Ρωσίας που πρέπει να συνεχίσει να αναπτύσσει τη συνεργασία και να ενισχύει την εταιρική σχέση μεταξύ της Ευρωπαϊκής Ένωσης και της Ρωσικής Ομοσπονδίας[semigr ]

54. φρονεί ότι για να επιτευχθεί η νέα αυτή δομή, είναι ουσιαστικής σημασίας να ληφθεί μέριμνα ώστε οι σχέσεις μεταξύ των σημαντικότερων πολιτικών και οικονομικών οντοτήτων του διεθνούς προσκηνίου να είναι όσον το δυνατό πιο ισορροπημένες[semigr ]

55. χαιρετίζει την υπογραφή της μεθοριακής συμφωνίας μεταξύ της Ρωσίας και της Λιθουανίας, και εύχεται να υπάρξει ταχεία σύναψη αναλόγων συμφωνιών με τις λοιπές κυρίαρχες βαλτικές χώρες (Εσθονία, Λεττονία)[semigr ] χαιρετίζει, παραλλήλως, την συμφωνία που υπέγραψε η Ρωσία με την Ουκρανία στις 31 Μαΐου 1997[semigr ]

56. θεωρεί ότι η Ευρωπαϊκή Ένωση πρέπει να αναπτύξει με τη δημοκρατική Ρωσία προτιμησιακούς δεσμούς πέραν της συμφωνίας εταιρικής σχέσης και συνεργασίας, και ελπίζει οι δεσμοί αυτοί να μπορέσουν να αναπτυχθούν περαιτέρω στο πλαίσιο μιας ενισχυμένης συνεργασίας ώστε να εδραιωθεί και να εξασφαλισθεί η ειρήνη και η ασφάλεια σε διεθνές επίπεδο[semigr ]

57. επιμένει ότι η ενίσχυση της εταιρικής σχέσης με τη Ρωσία απαιτεί την ταυτόχρονη ενίσχυση της κοινής εξωτερικής πολιτικής και πολιτικής ασφάλειας (ΚΕΠΠΑ) της Ευρωπαϊκής Ένωσης[semigr ]

58. ζητεί από την Επιτροπή, το Συμβούλιο και τα κράτη μέλη να επανεξετάσουν τη νέα κατάσταση που προέκυψε στην Ευρώπη μετά τα γεγονότα του 1989 και την εξαφάνιση της Σοβιετικής Ένωσης το 1991 και να λάβουν υπόψη τη νέα αυτή ισορροπία που θα μπορούσε να εγκαθιδρυθεί μεταξύ της Ευρωπαϊκής Ένωσης και της Ρωσίας προκειμένου να εδραιωθεί στην Ευρώπη ένα κλίμα εμπιστοσύνης, ειρήνης και ενισχυμένης συνεργασίας[semigr ]

59. ζητεί να εναρμονισθούν αποτελεσματικότερα μεταξύ τους η θέση και ο ρόλος των υφιστάμενων ευρωπαϊκών οργανισμών, ιδίως του ΟΑΣΕ και του Συμβουλίου της Ευρώπης οι οποίοι καλούνται σήμερα να διαδραματίσουν ρόλο συνδέσμου μεταξύ των δύο τμημάτων της ηπείρου[semigr ]

60. τονίζει τη σημασία της βόρειας διάστασης στις πολιτικές της Ένωσης και ζητεί να υπάρξει εντατική συνεργασία με τη Ρωσία στο πλαίσιο του Συμβουλίου των Χωρών της Βαλτικής, του Ευρω-αρκτικού Συμβουλίου Μπάρεντς και του Αρκτικού Συμβουλίου[semigr ]

61. ζητεί να μην θεωρηθεί αρκετό το άνοιγμα των δυτικών οργανισμών, ιδίως δε των ευρωπαϊκών, στη Ρωσία, αλλά να δημιουργηθούν και νέοι δεσμοί, νέες δομές, που θα λαμβάνουν υπόψη τον εντελώς νέο ενεργό ρόλο που καλείται να διαδραματίσει η Ρωσία[semigr ]

62. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τη Ρωσική Ομοσπονδία και, προς ενημέρωση, στο ΝΑΤΟ, τη ΔΕΕ, τον ΟΑΣΕ και το Συμβούλιο της Ευρώπης.